SA se woord vir die jaar is . . . | Netwerk24
Deur Meghan Lawrence 16 Oktober 2019 06:37
Suid-Afrikaners word elke dag gebombardeer met brandende kwessies in die media.
Elke jaar kies die Pan-Suid-Afrikaanse Taalraad (Pansat) die woord van die jaar wat die filosofie en luim van die betrokke jaar vasvang.
Pansat het Woensdag in 'n verklaring aangekondig Suid-Afrika se woord van die jaar vir 2019 is "Zondo-kommissie".
Pansat het saam met die medianavorsingsmaatskappy Focal Points gewerk om die woord te kies deur sleutelwoorde wat die meeste in die gedrukte en aanlyn media tussen Oktober 2018 en September 2019 gebruik is te monitor.
Die woord Zondo-kommissie het stof in die ander kandidate se oë geskop en loshande met minstens 30 775 nuusberigte- en artikels gewen.
Die woord "gendergeweld" is die tweede meeste gebruik (minstens 18 973 keer). Die woord "amapiano", 'n nuwe en vars musiekgenre is minstens 2 687 keer in die media gebruik.
Die aankondiging val saam met nasionale woordeboekdag wat jaarliks gevier word op die Amerikaner Noah Webster se verjaarsdag. Webster, wat in 1758 gebore is, het die eerste woordeboek in 1806 gepubliseer.